ΓΡΑΠΤΗ ΕΡΩΤΗΣΗ E-4171/97 υποβολή: Marνa Sornosa Martνnez (GUE/NGL) προς την Επιτροπή (21 Iανουαρίου 1998)

Θέμα: Προβλήματα στην αναγνώριση των υποτροφιών που δίδονται βάσει του προγράμματος Erasmus

Έγινε πρόσφατα γνωστή η περίπτωση φοιτήτριας στο Πανεπιστήμιο του Vigo οι ακαδημαϊκές σπουδές της οποίας διεκόπησαν λόγω προβλημάτων αναγνώρισης της ισοτιμίας σειράς σπουδών που πραγματοποίησε μέσω υποτροφίας Erasmus. Απευθύνθηκα στην Επιτροπή διότι έχω την πεποίθηση ότι δεν πρόκειται για μεμονωμένη περίπτωση. Πολλοί σπουδαστές που εντάσσονται στο πρόγραμμα Erasmus αντιμετωπίζουν τα ίδια προβλήματα λόγω του ανεπαρκούς συντονισμού μεταξύ των διαφόρων κοινοτικών διοικητικών μονάδων και των κρατών μελών.

Η πληροφόρηση προκειμένου τα πανεπιστήμια των κρατών μελών να πραγματοποιούν τις αναγνωρίσεις δεν πραγματοποιείται κατά τρόπο ικανοποιητικό και τα κέντρα σπουδών ενεργούν σε περιπτώσεις όπως στην περίπτωση της Πανεπιστημιακής Σχολής Pontevedra, η οποία ανήκει στο Πανεπιστήμιο του Vigo, μονομερώς, αγνοώντας τις συμφωνίες που έχουν συναφθεί μεταξύ της Ευρωπαϊκής Ένωσης και των Πανεπιστημίων. Επίσης, το πρόγραμμα των κέντρων ανταλλαγής διαφέρει τόσο πολύ ώστε πολλοί σπουδαστές ανακαλύπτουν, κατά τη διάρκεια της εκπαίδευσής τους στο Πανεπιστήμιο που τους υποδέχεται, ότι δεν είναι πάντα δυνατή η απόκτηση της αναγγελθείσας ισοτιμίας.

1. Ποιά μέτρα λαμβάνει η Επιτροπή σε περιπτώσεις, όπως στην περίπτωση του Πανεπιστημίου του Vigo, μη αναγνώρισης επίσημης ισοτιμίας που παρέχεται από τα χρηματοδοτούμενα από την Ευρωπαϊκή Ένωση προγράμματα;

2. Θα μπορούσε η Επιτροπή, ως υπεύθυνη για τα προγράμματα αυτά, να απευθυνθεί στα Πανεπιστήμια τα οποία, μολονότι συμμετέχουν στα προγράμματα δεν αναγνωρίζουν την αξία τους;

3. Ποιά είναι η αντίδραση της Επιτροπής έναντι των παρατυπιών που καταγγέλλονται συχνά από τους σπουδαστές;

4. Πώς προτίθεται να εναρμονίσει τις διαφορές προγραμμάτων μεταξύ των διαφόρων κέντρων σπουδών προκειμένου να επιτευχθούν οι στόχοι των εκπαιδευτικών προγραμμάτων της Επιτροπής;

Απάντηση της κ. Cresson εξ ονόματος της Επιτροπής (27 Φεβρουαρίου 1998)

Το άρθρο 126 της συνθήκης ΕΚ αναφέρει ότι η Κοινότητα συμβάλλει στην ανάπτυξη παιδείας υψηλού επιπέδου ενθαρρύνοντας τη συνεργασία μεταξύ των κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία

Είναι αυτονόητο ότι κάθε κράτος μέλος είναι υπεύθυνο για το περιεχόμενο της παιδείας του και την οργάνωση του εκπαιδευτικού του συστήματος. Πρέπει στη συνέχεια να διευκρινίσουμε ότι δεν υπάρχουν κοινοτικές διατάξεις που επιβάλλουν την αμοιβαία αναγνώριση των διπλωμάτων (εκτός για ορισμένα κατοχυρωμένα επαγγέλματα). Για το λόγο αυτό δεν υπάρχουν σήμερα διπλώματα που μπορούν να αναγνωριστούν επίσημα σε όλα τα κράτη μέλη. Τα πανεπιστήμια, που είναι αυτόνομα ιδρύματα, είναι πλήρως υπεύθυνα για το περιεχόμενο των προγραμμάτων τους καθώς και για την απονομή των διπλωμάτων και πιστοποιητικών στους φοιτητές. Αυτά τα διπλώματα και τα πιστοποιητικά αναγνωρίζονται από τις αρχές του ενδιαφερόμενου κράτους μέλους.

Εξάλλου, όσον αφορά την αναγνώριση από ακαδημαϊκή άποψη, η Επιτροπή ενθάρρυνε την αμοιβαία αναγνώριση μεταξύ των διαφόρων εκπαιδευτικών συστημάτων στην Ευρώπη μέσω των κοινοτικών προγραμμάτων όπως το Erasmus. Επειδή η συμμετοχή στο Erasmus είναι πλήρως προαιρετική, το πρόγραμμα αυτό συνέβαλε σημαντικά στην κατανόηση και αναγνώριση συχνά πολύ διαφορετικών εκπαιδευτικών συστημάτων. Ιδιαίτερα το ευρωπαϊκό σύστημα μεταφοράς εκπαιδευτικών ενοτήτων ECTS (European credit transfer system), που υιοθετήθηκε σήμερα από πολυάριθμα ιδρύματα της Κοινότητας και βασίζεται πλήρως στη συνεργασία μεταξύ των πανεπιστημίων, διευκολύνει την ακαδημαϊκή αναγνώριση των εκπαιδευτικών περιόδων σε ιδρύματα άλλου κράτους μέλους.

Μολονότι περίπου 180 000 φοιτητές έχουν τη δυνατότητα συμμετοχής κάθε έτος στην κινητικότητα που προσφέρεται στο πλαίσιο του προγράμματος Socrates/Erasmus, είναι σπάνιες οι καταγγελίες που απευθύνονται στην Επιτροπή σχετικά με τη μη αναγνώριση των ακαδημαϊκών κεκτημένων στο πλαίσιο του εν λόγω προγράμματος. Εξάλλου, η Επιτροπή κάθε φορά που επιλαμβάνεται την επίλυση ενός προβλήματος αυτού του είδους, έρχεται σε άμεση επαφή με τα ιδρύματα ή τις αρμόδιες αρχές προσπαθώντας να διευθετήσει την κατάσταση στις καλύτερες δυνατές συνθήκες για το σπουδαστή.

Πρέπει συμπτωματικά να αναφέρουμε ότι στο πλαίσιο της θεσμικής σύμβασης που σύναψε το πανεπιστήμιο του Vigo με την Επιτροπή το 1996, 494 φοιτητές (253 απόφοιτοι και 241 νεοεισαχθέντες) συμμετείχαν στο πρόγραμμα αυτό. Κανένας από τους φοιτητές ή από τα συμμετέχοντα ιδρύματα δεν κατέθεσε καταγγελία στην Επιτροπή, η οποία και παρακαλεί το αξιότιμο μέλος του Κοινοβουλίου να της αποστείλει όλες τις λεπτομέρειες σχετικά με τις περιπτώσεις μη αναγνώρισης των ακαδημαϊκών κεκτημένων που γνωρίζει σχετικά με το πανεπιστήμιο του Vigo για να μπορέσει η Ευρωπαϊκή Επιτροπή να λάβει τα απαραίτητα μέτρα.

Τέλος σύμφωνα με το προαναφερόμενο άρθρο 126, η Ευρωπαϊκή Επιτροπή είναι υποχρεωμένη να σέβεται την πολιτιστική και γλωσσική πολυμορφία των εκπαιδευτικών συστημάτων στα κράτη μέλη. Δεν υπάρχει λοιπόν λόγος να εναρμονιστούν τα προγράμματα σπουδών σε ευρωπαϊκό επίπεδο.